S-51/2016

Mál þetta, sem dómtekið var 18. síðasta mánaðar, var höfðað með ákæru útgefinni af lögreglustjóranum á Suðurnesjum 15. febrúar síðastliðinn á hendur G-kk-þgf K-kk-þgf, kt. 000000-0000, Tjarnarbraut 8 í Reykjanesbæ, „fyrir fíkniefnalagabrot, með því að hafa sunnudaginn 11. janúar 2015, að Tjarnarbraut 8, Njarðvík, haft í vörslum sínum 13 stk. kannabisplöntur og 1,90 g kannabisfræ og hafa um skeið fram til þess dags ræktað greindar plöntur“ og að hafa þannig brotið gegn 2., sbr. 4., sbr. 4. gr. a., sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985, sbr. lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Í ákæru er þess krafist að ákærði verði dæmdur til refsingar og greiðslu alls sakarkostnaðar. Þá er þess krafist að gerðar verði upptækar framangreindar þrettán kannabisplöntur, 1,90 g kannabisfræja og 26,58 g sveppa samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001. Jafnframt er þess krafist að ákærði verði dæmdur til að sæta upptöku á tveimur gróðurtjöldum, tveimur viftum, rakamæli, rakatæki, vatnskassa, straumbreyti og tveimur gróðurhúsalömpum, sem lögreglan lagði hald á samkvæmt heimild í 7. mgr. 5. gr. laga nr. 65/1974 og 1. tl. 1. mgr. 69. gr. a. almennra hegningarlaga nr. 19/1940.

Um málsatvik er skírskotað til ákæru.

Ákærði hefur fyrir dómi skýlaust játað þá háttsemi sem honum er gefin að sök. Var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Í gögnum málsins er efnaskýrsla lögreglu um hinar haldlögðu kannabisplöntur og kannabisfræ, en þar er getið um fjölda, hæð og þyngd plantnanna og þyngd fræanna og þeirra sveppa sem krafist er upptöku á og þessu gefið efnanúmer. Fram kemur að við rannsókn og prófun tæknideildar lögreglu 13. janúar 2015 hafi framangreint greinst sem þrettán kannabisplöntur, 1,90 grömm af kannabisfræjum og 26,58 grömm af sveppum, sem í skýrslunni eru tilgreindir sem ofskynjunarefni. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands dagsett 10. febrúar 2015, vegna rannsóknar tveggja sýna hinna haldlögðu plantna. Fram kemur að í efnissýni merktu 29467-1, sýni grænnar blómstrandi plöntu sem greinst hafi sem kannabis og mælst 327,31 gramm við komu, en 166,58 grömm eftir þurrkun, hafi magn tetrahýdrókannabínóls í þurru sýni verið 61 mg/g, en reiknað magn í sýninu við komu verið 31 mg/g. Í efnissýni merktu 29467-2, sýni grænnar plöntu sem greinst hafi sem kannabis og mælst 2,32 grömm við komu, en 2,22 grömm eftir þurrkun, hafi magn tetrahýdrókannabínóls í þurru sýni verið 17 mg/g, en reiknað magn í sýninu við komu verið 16 mg/g.

Sakaferill ákærða hefur ekki áhrif við ákvörðun refsingar í máli þessu.

Að framangreindu virtu, þykir refsing ákærða samkvæmt 1. mgr. 5. gr. laga um ávana- og fíkniefni nr. 65/1974, hæfilega ákveðin fangelsi í þrjátíu daga. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði hefur fyrir dómi samþykkt upptökukröfur ákæruvaldsins á hinum ólögmætu kannabisplöntum, kannabisfræjum, sveppum og munum. Á grundvelli 6. og 7. mgr. 5. gr. laga nr. 65/1974 og 1. tl. 1. mgr. 69. gr. a. laga nr. 19/1940, skal ákærði sæta upptöku á framangreindu, eins og nánar greinir í dómsorði.

Með vísan til 1. mgr. 218. gr. laga nr. 88/2008 ber að dæma ákærða til að greiða sakarkostnað málsins, sem samkvæmt framlögðu yfirliti þar um og með stoð í öðrum gögnum málsins, nemur 129.313 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, G-kk-nf K-kk-nf, sæti fangelsi í þrjátíu daga. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á þrettán kannabisplöntum, 1,90 g af kannabisfræjum, 26,58 g af sveppum, tveimur gróðurtjöldum, tveimur viftum, rakamæli, rakatæki, vatnskassa, straumbreyti og tveimur gróðurhúsalömpum, sem hald var lagt á.

Ákærði greiði 129.313 krónur í sakarkostnað.

H-kk-nf Þ-kk-nf